Pääministeri Juha Sipilä (kesk) vastasi kysymykseen, joka koski ex-kansanedustajien sopeutumiseläkkeitä.

Eduskunta käsittelee tänään entisten kansanedustajien avokätistä etua, sopeutumiseläkettä.

Eduskunta keskustelee kansanedustajien sopeutumiseläkkeen poistoa vaativasta kansalaisaloitteesta. Kansalaisaloitteessa esitetään kaikkien kansanedustajien siirtämistä sopeutumisrahan piiriin.

Kansanedustaja Rami Lehto (ps) nosti asian esiin jo suullisella kyselytunnilla.

– Samaan aikaan kun oikeaa työtä tehneiden eläkeläisten ostovoima heikkenee ja meillä on puoli miljoonaa eläkeläistä köyhyysrajan alapuolella ja kymmenes jättää menemättä lääkäriin, koska ei ole varaa. Samaan aikaan meillä on sopeutumiseläkkeellä elosteleva eliitti, joka saa jopa 6000 euron eläkettä iästä ja varallisuudesta riippumatta, Lehto sanoi.

Lehto kysyi, mikä on hallituksen suhtautuminen sopeutumiseläkkeen poistamiseen.

Pääministeri Juha Sipilä (kesk) vastasi kysymykseen.

– Nämä kansanedustajien eläkeratkaisut on ratkottu eduskunnassa. Näin on myös tällä kertaa tarkoitus toimia. Puhemies on ansiokkaasti käynnistänyt tästä selvitystyön. Sen selvitystyön perusteella eduskunta tekee ratkaisuja. Nämä eivät ole hallituksen esityksen takana olevia asioita tälläkään kertaa, Sipilä sanoi.

Sopeutumiseläke on mahdollistanut tuhansien eurojen kuukausitulot entisille kansanedustajille. Sopeutumiseläke on tarkoitettu entisille kansanedustajille, jotka eivät onnistu työllistymään.

Ex-edustajien työttömyysturvaksi tarkoitetun sopeutumiseläkkeen suuruus riippuu siitä, kuinka monta vuotta eduskunnassa on istunut. Eläke on enimmillään noin 4000 euroa kuukaudessa. Entiset ministerit voivat saada enemmän.

Ansiotulot pienentävät sopeutumiseläkettä, mutta pääomatulot eivät.

Sopeutumiseläkettä ovat nostaneet muun muassa konsulttiyritystään pyörittänyt ja datakeskushankkeiden vuoksi ympäri maailmaa matkustellut ex-ministeri Suvi Lindén (kok) ja lääkärin töitä perhefirman kautta tehnyt ex-kansanedustaja Tuija Nurmi (kok).

Kansanedustajat muuttivat sopeutumiseläkkeitään 2010. Tuolloin päätettiin, että sopeutumiseläkkeet poistetaan vuoden 2011 jälkeen eduskuntaan ensi kertaa nousevilta kansanedustajilta. Uudemmille kansanedustajille sorvattiin sopeutumisraha, jota maksetaan 1-3 vuotta edustajavuosista riippuen.